สเวนเซ่นส์ ตื่นแล้ว
ใครจะไปคิดว่าร้านไอติมที่เป็นแฟรนไชส์อเมริกา จะยอมมาขาย น้ำแข็งไส สไตล์เกาหลี แต่ก็ต้องทำ.. นี่คือตัวอย่างที่ดีของการปรับตัวทางธุรกิจ เรื่องนี้มีอะไรบางอย่างให้เราเรียนรู้
23 พ.ย. 2560

สเวนเซ่นส์ ตื่นแล้ว / โดย ลงทุนแมน
ใครจะไปคิดว่าร้านไอศกรีมที่เป็นแฟรนไชส์อเมริกา
จะยอมมาขาย น้ำแข็งไส สไตล์เกาหลี
แต่ก็ต้องทำ..
นี่คือตัวอย่างที่ดีของการปรับตัวทางธุรกิจ
เรื่องนี้มีอะไรบางอย่างให้เราเรียนรู้
ทุกคนคงรู้ดีว่า After You กำลังครอบครองตลาดน้ำแข็งไสของประเทศไทยซึ่งเกิดขึ้นมาเมื่อไม่นานนี้
กระแสความแรงของน้ำแข็งไส สไตล์เกาหลี หรือที่เรียกกันว่า บิงซู ทำให้ After You มีรายได้ที่เติบโตถึงขนาดเอาเข้าตลาดหลักทรัพย์ได้
ความนิยมของร้าน After You ส่งผลต่อนักลงทุนในตลาดหุ้นด้วย ทำให้บริษัทนี้มีมูลค่า 10,000 ล้านบาท ทั้งที่มีสาขาเพียง 24 สาขา
รู้หรือไม่ว่า After You 1 ถ้วยราคา 200 กว่าบาท ต้นทุนสินค้าจริงๆอยู่ที่ 32% ที่เหลือเป็นค่าใช้จ่ายอื่น เช่น ค่าเช่า ค่าพนักงาน 47% ตกเป็นกำไรสุทธิ 21%
รายได้ของ After You ยังคงเพิ่มขึ้นต่อเนื่อง 9 เดือนแรกของปี 2560 มีรายได้ 517 ล้านบาท แต่ก็คงเทียบไม่ได้เลยกับมูลค่าหุ้นที่ตลาดให้มากถึง 10,000 ล้านบาท
แต่แล้วมาวันนี้ ยักษ์ที่เคยหลับมานานชื่อ สเวนเซ่นส์ ก็ได้ตื่นขึ้นมา..
สเวนเซ่นส์ได้ลอง นำ น้ำแข็งไส มาทดลองตลาด เพราะทนไม่ไหวแล้วที่ถูกแย่งตลาดไป
สเวนเซ่นส์เป็นแบรนด์ที่บริษัทไมเนอร์ ขอแฟรนไชส์ มาจากอเมริกา
เรามาดูรายได้ของสเวนเซ่นส์ กัน
ปี 2557 รายได้ 4,043 ล้านบาท
ปี 2558 รายได้ 3,956 ล้านบาท
ปี 2559 รายได้ 3,896 ล้านบาท
รายได้ของสเวนเซ่นส์ไม่เติบโตขึ้นเลย..
นอกจากเหตุผลเรื่องเศรษฐกิจแล้ว ก็คงเป็นขนมหวานใหม่ๆ โดยเฉพาะบิงซู มาแย่งตลาดสเวนเซ่นส์ไป
ก่อนหน้านี้ หลายคนคงคิดว่า After You ไม่มีคู่แข่ง ตลาดนี้ยังมีช่องว่างให้โตได้อีกมาก
เรื่องนี้ทำให้คิดถึงเรื่อง Instagram กับ Snapchat..
ก่อนหน้านี้ Snapchat เป็นแอปแชทใหม่ที่นิยมกันมากในหมู่วัยรุ่นอเมริกา เพราะมีโหมด Stories ที่โพสจะหายไปเองใน 24 ชม.
Facebook ขอซื้อบริษัท Snapchat แต่เจ้าของ Snapchat ไม่ยอมขายบริษัท เพราะคิดว่าตัวเองมีดี คนอื่นเลียนแบบไม่ได้
แต่เรื่องไม่ได้เป็นแบบนั้น Facebook จึงนำเอาโหมด Stories นี้ไปใส่ใน Instagram เสียเอง ไม่ได้ใส่ในแอปเดียว ยังเอาโหมดนี้ไปใส่ในทุกแอปที่ Facebook เป็นเจ้าของ ทั้ง Facebook, Messenger, และ WhatsApp
ผลปรากฏว่า เวลาผ่านไปไม่นาน
ตอนนี้ จำนวนคนที่ใช้ Stories แค่ใน Instagram ก็มากกว่าใน Snapchat แล้ว..
สเวนเซ่นส์ตอนนี้มี 300 สาขา After You มี 24 สาขา (ใหญ่กว่า 12.5 เท่า)
สเวนซ่นส์ตอนนี้มียอดขาย 3,900 ล้านบาท After You มียอดขาย 600 ล้านบาท (ใหญ่กว่า 6.5 เท่า)
อ่านมาถึงตรงนี้แล้วผู้ถือหุ้น After You คงกลัว รีบขายหุ้น
จริงๆแล้ว มันไม่ได้ง่ายแบบนั้น เหตุผล เพราะ น้ำแข็งไส มันคนละเรื่องกับ แอปแชท
เรื่องนี้ต้องติดตามดูกันต่อไป
ถ้าของสเวนเซ่นส์ อร่อยจริง สเวนเซ่นส์ก็คงขายน้ำแข็งไสได้ไม่น้อย ไม่แพ้ After You
เหมือนกับที่ เดอะพิซซ่าคอมปะนี ของ ไมเนอร์ เคยใช้เครือข่ายร้านที่ตัวเองมีอยู่มาแย่งตลาด พิซซ่าฮัท ไป
แต่ต้องยอมรับว่าตอนนี้ทุกคนติดใจรสชาติของ After You ถ้าสเวนเซ่นส์ทำได้ไม่อร่อยเท่า คนก็น่าจะยังไม่เปลี่ยนใจ
สิ่งที่ผู้ถือหุ้น After You ควรจะรีบทำมากที่สุดตอนนี้ ไม่ใช่เป็นการขายหุ้น
แต่เป็นการไปลองชิมบิงซูของร้านสเวนเซ่นส์..
----------------------
ลงทุนแมนมีแอปแล้ว.. แอป Social Knowledge แอปแรกของประเทศไทย ติดตามความรู้ด้านธุรกิจการลงทุน บุคคลที่น่าสนใจ เทคโนโลยี ประวัติศาสตร์ และ พูดคุยกับคนอื่นในสังคมแห่งความรู้ได้ที่นี่.. การลงทุนที่ดีที่สุด คือ การลงทุนในความรู้.. โหลดแอปฟรีได้ที่ 
----------------------